Општинско веће општине Медвеђа на 71 седници одржаној дана 6. Септембра 2018.године, на oснову чл. 46. Закона о локалној самоуправи („Сл. гласник РС“, бр. 129/07 и 83/14 – др. закон), и чл. 38. Закона о удружењима („Сл. гласник РС“, бр. 51/09 99/11 – др. закон) и чл. 93. Статута општине Meдвеђа („Службени гласник града Лесковца“ бр. 18/08, и 38/2012), и Уредбе о средствима за подстицање програма или недостајућег дела средстава за финансирање програма од јавног интереса која реализују удружења(„Сл. гласник РС“, бр.16/2018), донoси

**ПРАВИЛНИК О НАЧИНУ ФИНАНСИРАЊА ПРОГРАМА/ПРОЈЕКАТА**

**УДРУЖЕЊА ГРАЂАНА СРЕДСТВИМА БУЏЕТА ОПШТИНЕ МЕДВЕЂА**

Члан 1.

Овим Правилником уређују се услови, критеријуми, обим, начин, поступак доделе, као и начин и поступак враћања средстава за подстицање програма или недостајућег дела средстава за финансирање програма (у даљем тексту: програм) које реализују удружења, а који су од јавног интереса.

Члан 2.

Под удружењем, у смислу ове уредбе, подразумева се добровољна и невладина недобитна организација заснована на слободи удруживања више физичких или правних лица, основана ради остваривања и унапређења одређеног заједничког или општег циља и интереса, који нису забрањени Уставом или законом, уписана у регистар надлежног органа у складу са законом.

Право учешћа у расподели средстава буџета општине Медвеђа имају удружења грађана која су регистрована на територији општине Медвеђа, с тим да се све програмске/пројектне активности морају реализовати на територији општине Медвеђа или ван територије општине Медвеђа, али да својим активностима представљају општину.

Право учешћа на конкурсу немају удружења која су у претходном периоду добила средства намењена пројектном суфинансирању, а нису на време и у прописаној форми поднела наративни и финансијски извештај и нису оправдали трошкове (утрошена средства) по позиву у претходне 3 године.

Општинско веће општине Медвеђа може одлучити да непосредно додели 5 % нерасподељених средстава за буџетску годину удружењима грађана која нису регистрована на територији општине Медвеђа, под условом да својим пројектима/програмима заступају интересе општине Медвеђа и својим активностима представљају општину Медвеђа и да имају кориснике за финансирање са територије општине Медвеђа.

Члан 3.

Општина Медвеђа подстиче програме које реализују удружења, а који су од јавног интереса у складу са одредбама овог правилника и аката надлежног органа донетих у складу са одредбама закона.

Програм из става 1. овог члана нарочито садржи: област у којој се програм реализује, територију на којој би се програм реализовао, време и дужину трајања програма, циљ, врсту и обим активности које би се вршиле у току реализације програма и укупан број лица који је потребан за извођење програма.

Програм чија реализација траје најдуже годину дана у формалном смислу може бити означен и називом пројекат.

По овом Правилнику, општина Медвеђа узима учешће у финансирању пројеката, програма и програмских активности Удружења грађана, а средства за финансирање опредељују се Одлуком о буџету општине Медвеђа за сваку буџетску годину.

Вредновање пројеката и захтева врши Комисија за сарадњу са удружењима грађана ( у даљем тексту „комисија“) коју образује Општинско веће општине Медвеђа, приликом сваког расписивања конкурса.

Комисија има пет чланова, који у исто време не могу бити и чланови удружења грађана.

Комисија је надлежна за праћење и реализацију пројекта .

ПОСТУПАК ЗА ДОДЕЛУ СРЕДСТАВА

Годишњи план јавних конкурса и календар јавних конкурса

Члан 4.

Годишњи план расписивања јавних конкурса надлежни орган објављује најкасније до 31. јануара на званичној интернет страници органа и доставља Kанцеларији за сарадњу са цивилним друштвом (у даљем тексту: Kанцеларија), као и на порталу е‒Управа.

Годишњи план јавних конкурса садржи податке о давацу средстава, области, називу и планираном периоду расписивања јавног конкурсa (у даљем тексту: конкурс) и друге релевантне податке у зависности од врсте конкурса.

Општина Медвеђа израђује и на својој интернет страници објављује календар јавних конкурса свих надлежних органа.

Члан 5.

Једно удружење грађана може аплицирати са једним предлогом пројекта/програма на јавном конкурсу за удружења грађана.

Право учешћа у расподели средстава буџета општине Медвеђа немају удружења којима су одобрена средства по другим конкурсима/позивима расписаним од стране општине Медвеђа.

Предлог пројекта/програма може бити финансиран у највишем износу од 10% од укупно опредељених средстава за Јавни конкурс на који конкурише.

Трошкови опреме могу максимално да износе 30%, док укупан износ средстава за координацију, административни и финансијски менаџмент не сме да прелази 25%, а преостали износ од 45% од укупно опредељених средстава предвиђен је за пројектне активности.

Комисија има право да предложи измену финансијског плана и по пријему обавештења удружења су обавезна да доставе потписан и оверен ревидиран буџет који је у

складу са напред наведеним критеријумима у року од 8 дана од пријема обавештења.

Удружење које не достави ревидиран буџет у напред наведеном року, сматраће се да је одустало од учешћа на јавном конкурсу.

Прихватљиви трошкови који ће бити финансирани јавним конкурсом из буџета општине Медвеђа укључују:

* трошкове набавке услуга, уколико одговарају тржишним ценама,
* трошкове потрошног материјала и материјала потребног за реализацију пројекта,
* остале трошкове који директно произилазе из предложених активности: информисање, евалуација пројекта, оглашавање, штампање, трошкове организације обука итд., укључујући трошкове финансијских услуга (банкарских провизија),
* трошкови ПДВ-а,

Неприхватљиви трошкови, односно трошкови који се не могу финансирати из средстава буџета општине Медвеђа су:

* дугови и покривање губитака или дуговања, пристигле пасивне камате,
* друге ставке које се већ финансирају из других пројеката.
* куповина непокретности – земљишта и пословног простора, реновирање и адаптација пословних просторија, закуп пословних просторија и комуналне услуге.

Критеријуми за избор програма

Члан 6.

Избор програма који ће се финансирати средствима буџета општине Медвеђа (у даљем тексту: буџет) врши се применом следећих критеријума:

1) референце програма: област у којој се реализује програм, дужина трајања програма, број корисника програма, могућност развијања програма и његова одрживост;

2) циљеви који се постижу: обим задовољавања јавног интереса, степен унапређења стања у области у којој се програм спроводи;

3) суфинансирање програма из других извора: сопствених прихода, буџета Републике Србије, аутономне покрајинe, фондова Европске уније, поклона, донација, легата, кредита и друго, у случају недостајућег дела средстава за финансирање програма;

4) законитост и ефикасност коришћења средстава и одрживост ранијих програма: ако су раније коришћена средства буџета, да ли су испуњене уговорне обавезе.

Ближа мерила за избор програма применом критеријума из става 1. овог члана, као и допунске критеријуме који су специфични за одређену област утврђује надлежни орган.

Средства намењена удружењима грађана из чл. 2 овог Правилника могу да се користе за реализацију пројеката/програма из следећих области:

* социјална заштита,
* борачко-инвалидска заштита,
* заштита интерно расељених лица са Косова и Метохије и избеглица,
* заштита лица са инвалидитетом,
* подстицање наталитета,
* програми за стара лица,
* програми за омладину,
* програми за предшколску и школску децу и децу са посебним потребама,
* здравствена заштита и промовисање људских и мањинских права,
* програми из области образовања, науке, културе, информисања,
* заштита животне средине,
* развој цивилног друштва,
* заштита животиња,
* заштита потрошача,
* одрживог развоја,
* активности које се односе на јачање сарадње између владиног, цивилног и бизнис сектора,
* спортско рекреативне активности,
* програм активности заснованих на волонтеризму,
* превенција насиља и афирмација грађанског активизма,
* борба против корупције, наркоманије и других друштвених аномалија,
* друштвене бриге о деци.

Конкурс

Члан 7.

Додела средстава за подстицање програма или недостајућег дела средстава за финансирање програма врши се на основу конкурса који расписује Општинско веће општине Медвеђа, на предлог Комисије, и оглашава на званичној интернет страници општине Медвеђа и порталу е‒Управа, а обавештење ће се емитовати и на локалним средствима јавног информисања.

Конкурс обавезно садржи следеће податке: једну или неколико сродних области од јавног интереса; ко може бити учесник конкурса; рок за подношење пријава; обим средстава која се додељују; преглед конкурсне документације коју је потребно доставити, уз попуњен образац предлога програма; трајање програма; ближа мерила и допунске критеријуме чијом применом се врши вредновање пријављених програма, са јасним системом за вредовање сваког појединачног критеријума, односно упућивање на службено гласило у коме је објављен пропис којим су утврђена ближа мерила и допунски критеријуми за вредновање програма.

Комисија по службеној дужности утврђују да ли је удружење уписано у регистар надлежног органа и да ли се, према статутарним одредбама, циљеви удружења остварују у области у којој се програм реализује.

Приликом вредновања програма Комисија ће узети у обзир да ли је са удружењем у претходне три године раскинут уговор због ненаменског трошења буџетских средстава.

Текст конкурса садржи:

1. предмет јавног конкурса;
2. намену и износ средстава за коју се конкурс спроводи;
3. удружења која имају право на подношење пријава;
4. услове које подносилац пријаве мора да испуњава;
5. максимална вредност пројекта којим удружење грађана може конкурисати износи 10% од укупно опредељених средстава за Јавни конкурс за који конкурише;
6. документа која је потребно приложити уз пријаву;
7. по потреби ближа упутства о условима за подношење пријава и критеријумима за доделу средстава за финансирање пројеката удружења грађана;
8. место и рок за достављање пријаве;
9. рок за доношење одлуке о избору;
10. начин објављивања одлуке,
11. рок у коме се програм реализује,
12. инструменти обезбеђења за случај ненаменског трошења средстава обезбеђених за реализацију програма, односно за случај неизвршења уговорне обавезе – предмета програма и повраћај неутрошених средстава,
13. конкретне обавезе уговорних страна,
14. износ средстава и начин обезбеђења и преноса средстава,
15. ангажовање ревизора.

Ближа упутства за подносиоце предлога пројеката о условима за подношење пријава и критеријумима за доделу средстава за финансирање пројеката за област за коју се расписује јавни конкурс, као извод из овог Правилника издаваће се и објављивати као прилог уз текст конкурса.

Јавни конкурс се расписује једном годишње.

Ако се на основу прихваћених пријава по конкурсима не искористе сва финансијска средства буџета планирана за пројекте, јавни конкурс се може расписати и више пута.

Поступак јавног конкурса у име општине Медвеђа спроводи Комисија за сарадњу са удружењима грађана.

Пријава

Члан 8.

Удружења - учесници конкурса подносе пријаву надлежном органу.

Пријава се подноси у року који не може бити краћи од 15 дана од дана објављивања конкурса. Благовременом доставом сматра се препоручена пошиљка предата пошти најкасније до истека последњег дана утврђеног рока (печат поште), без обзира на датум приспећа.

Удружење грађана подноси пријаву на конкурс која подразумева подношење конкурсне документације у предвиђеном року Комисији.

Конкурсна документација садржи:

* Пријавни образац (образац за предлог пројектa)
* Буџет пројекта;
* Финансијски извештај за претходну годину ( биланс стања, биланс успеха и статистички анекс );
* Копију завршног извештаја о реализацији пројеката финансираних средствима буџета општине Медвеђа у претходној години;
* Копија ПИБ обрасца;
* Копија картона депонованих потписа;
* Копија личне карте одговорног лица;
* Копија Статута подносиоца пријаве;

Пријавни образац је саставни део овог Правилника.

Потребно је доставити један штампани оригинал конкурсне документације који је потписан и оверен печатом (на местима која су за то предвиђена).

Подносиоци пријава своје предлоге пројеката попуњавају на српском језику, ћириличним писмом.

Пријавни образац треба попунити јасно и прецизно, како би пријава могла да се процени на најбољи могући начин.

Пријава у којој је конкурсна документација написана руком или писаћом машином неће се сматрати важећом.

Комплетна конкурсна документација се доставља у једној затвореној пошиљци. Пријава се предаје на писарницу општине Медвеђа или шаље поштом на следећу адресу: Општина Медвеђа, Комисија за сарадњу са удружењима грађана, ул. Јабланичка бр.48, 16240 Медвеђа.

Пријаве послате на било који други начин (нпр. факсом или електронском поштом) или испоручене на другу адресу неће бити узете у разматрање.

Предња страна коверте мора садржати следеће податке:

**ПРИЈАВА НА КОНКУРС ОПШТИНЕ МЕДВЕЂА ЗА ФИНАНСИРАЊЕ УДРУЖЕЊА ГРАЂАНА,**  уз назнаку **„НЕ ОТВАРАТИ“.**

Име подносиоца пријаве, адреса подносиоца пријаве и назив пројекта.

Комисија за спровођење конкурса

Члан 9.

За спровођење конкурса Општинско веће општине Медвеђа образује Комисију за сарадњу са удружењима грађана (у даљем тексту: комисија) и својим актом ближе уређује састав, број чланова, као и друга питања значајна за рад комисије.

Чланови комисије дужни су да потпишу изјаву да немају приватни интерес у вези са радом и одлучивањем комисије, односно спровођењем конкурса (Изјава о непостојању сукоба интереса).

Именовано лице не може предузимати радње у својству члана Комисије пре него што потпише Изјаву из става 2. овог члана.

У случају сазнања да се налази у сукобу интереса, члан комисије је дужан да о томе одмах обавести остале чланове комисије и да се изузме из даљег рада комисије. О решавању сукоба интереса надлежни орган одлучује у сваком случају посебно, а када утврди сукоб интереса, именоваће у комисију новог члана као замену.

Сукоб интереса постоји ако члан комисије или чланови његове породице (брачни или ванбрачни друг, дете или родитељ), запослени или члан органа удружења које учествује на конкурсу или било ког другог удружења повезаног на било који начин са тим удружењем, или у односу на та удружења има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

Ближа садржина Изјаве из става 2. овог члана и ближи поступак у коме се води рачуна о непостојању сукоба интереса уређује се интерним актом надлежног органа.

Чланови комисије не добијају накнаду за свој рад.

У комисију могу бити именована и лица представници стручне јавности.

Надлежни орган може ангажовати и стручњаке за поједине области ради припреме анализе о успешности, квалитету и остварењу циљева програма који се реализују.

Поступак одлучивања

Члан 10.

Комисија утврђује листу вредовања и рангирања пријављених програма у року који не може бити дужи од 60 дана од дана истека рока за подношење пријаве.

Листа из става 1. овог члана објављује се на званичној интернет страници надлежног органа и на порталу е‒Управа.

Учесници конкурса имају право увида у поднете пријаве и приложену документацију у року од три радна дана од дана објављивања листе из става 1. овог члана.

На листу из става 1. овог члана учесници конкурса имају право приговора у року од осам дана од дана њеног објављивања.

Одлуку о приговору која мора бити образложена доноси Општинско веће општине Медвеђа у року од 15 дана од дана пријема приговора.

Одлуку о избору програма/пројекта, Општинско веће општине Медвеђа доноси у року од 30 дана од дана истека рока за подношење приговора.

Oдлука из става 6. овог члана објављује се на званичној интернет страници надлежног органа и на порталу е‒Управа.

Отварање пристиглих предлога пројеката вршиће се пред присутним члановима Комисије.

Подносиоци предлога пројеката могу бити позвани од стране Комисије за презентацију свог предлога пројекта у случају нејасноћа.

Члан 11.

У случају подношења предлога пројекта који је неблаговремен, недозвољен и поднет од стране неовлашћеног лица, исти ће бити одбијен.

Члан 12.

По завршетку конкурса и обраде пријава Комисија ће у року од 15 дана од завршетка конкурса израдити извештај о спроведеном конкурсу.

Извештај садржи све поднете пријаве, коначну ранг листу и предлог одлуке о избору пројеката који ће се финансирати из буџета општине Медвеђа.

Извештај и листа вредновања и рангирања објављују се на огласној табли општине Медвеђа и на званичној интернет презентацији општине Медвеђа [www.medvedja.org.rs](http://www.medvedja.org.rs) , као и на порталу е‒Управа.

Предлог прелиминарене одлуке Комисија доставља Општинском већу општине Медвеђа које доноси одлуку о избору програма и додели средстава који се финансирају из буџета општине Медвеђа. На основу одлуке Општинског већа општине Медвеђа, Председник општине Медвеђа закључује Уговор о финансирању програма удружења грађана, средствима из буџета општине Медвеђа.

Уговор о финансирању пројекта из буџета општине Медвеђа садржи:

* податке о уговорним странама (име, адреса, ПИБ, лице овлашћено за заступање);
* назив и садржину програма/пројекта;
* укупну вредност програма/пројекта;
* износ средстава која се додељују из буџета општине Медвеђа за реализацију програма/пројекта;
* права и обавезе уговорних страна;
* услове за раскид уговора и начин решавања спорова;
* рок у коме се програм реализује,
* инструменти обезбеђења за случај ненаменског трошења средстава обезбеђених за реализацију програма, односно за случај неизвршења уговорне обавезе – предмета програма и повраћај неутрошених средстава,
* конкретне обавезе уговорних страна**,**
* износ средстава и начин обезбеђења и преноса средстава**.**

КОРИШЋЕЊЕ СРЕДСТАВА И ПРАЋЕЊЕ РЕАЛИЗАЦИЈЕ ПРОГРАМА

Коришћење средстава

Члан 13.

Средства која се, у складу са овим правилником, одобре за реализацију програма јесу наменска средства и могу да се користе искључиво за реализацију конкретног програма и у складу са уговором који се закључује између надлежног органа и удружења.

Пренос средстава из става 1. овог члана врши се у складу са прописима којима се уређује пренос средстава и отварање рачуна корисника јавних средстава.

Уговором се уређују међусобна права, обавезе и одговорности уговорних страна, а нарочито: утврђен предмет програма, рок у коме се програм реализује, конкретне обавезе уговорних страна, износ средстава и начин обезбеђења и преноса средстава, инструменти обезбеђења за случај ненаменског трошења средстава обезбеђених за реализацију програма, односно за случај неизвршења уговорне обавезе предмета програма и повраћај неутрошених средстава.

Корисник средстава дужан је да пре склапања уговора надлежном органу достави изјаву да средства за реализацију одобреног програма нису на други начин већ обезбеђена као и изјаву о непостојању сукоба интереса и интерни акт о антикорупцијској политици.

Праћење реализације програма

Члан 14.

Надлежни орган прати реализацију програма за који су одобрена средства у складу са овим правилником.

Праћење реализације програма обухвата:

1) обавезу удружења да обавештава надлежни орган о реализацији програма, у роковима одређеним уговором;

2) прегледање извештаја од стране надлежног органа;

3) мониторинг посете представника надлежног органа;

4) обавезу удружења да омогући представницима надлежног органа да изврше увид у релевантну документацију насталу у току реализације програма;

5) прикупљање информација од корисника програма;

6) друге активности предвиђене уговором.

Општинско веће општине Медвеђа приликом расписивања конкурса може одредити и ревизију овлашћеног ревизора, уколико је то предвиђено конкурсним условима и уговором.

Удружење односно реализатор програма је дужно да надлежном органу омогући праћење реализације програма.

Извештавање

Члан 15.

Корисници средстава из овог Правилника дужни су да Комисији доставе наративни и финансијски извештај о реализацији програма најкасније до 10. јануара наредне године , а

Комисија доставља извештај Општинском већу најкасније до 01. фебруара наредне године, након извршене ревизије интерног ревизора општине Медвеђа**.**

Периодични и завршни наративни извештај из става 1. овог члана садржи: детаљан опис активности и резултата реализације програма у односу на планиране активности дефинисане уговором, како би се могла извршити процена успешности од стране надлежног органа и образложење за свако одступање од програма и преглед корективних мера чије се предузимање планира од стране корисника средстава.

Периодични и завршни финансијски извештај из става 1. овог члана садржи: приказ буџета, који је саставни део уговора, са прегледом свих трошкова који су настали током извештајног периода, као и целокупну документацију која оправдава настале трошкове.

Уколико удружење грађана није доставило тражене извештаје из става 1. овог члана или ако су одобрена средства ненаменски утрошена, корисници средстава су дужни да у буџет општине Медвеђа врате уплаћена средства, у року од 30 дана од дана раскида уговора о додели средстава уз увећање каматне стопе Законом утврђене

Наредна авансна уплата неће се вршити за она удружења која за претходну уплату нису доставила адекватну документацију. Контролу износа утрошених средстава врши Одељење за привреду и финансије.

Достављање, прегледање и процена извештаја

Члан 16.

Удружење израђује периодичне извештаје и исте доставља на шест месеци интерном ревизору.

Удружење је обавезно да достави завршне наративне и финансијске извештаје по завршеној реализацији пројеката/програма.

Удружење доставља периодичне и завршне наративне и финансијске извештаје у роковима предвиђеним закљученим уговором.

Надлежни орган прегледа и разматра извештаје из става 1. овог члана.

Прегледом финансијских извештаја надлежни орган утврђује да ли су буџетска средства наменски коришћена и да ли постоји рачуноводствена документација која указује на наменски утрошак истих.

Плаћања и издаци који нису у складу са уговорним обавезама и/или без припадајуће рачуноводствене документације неће бити признати, о чему се носилац програма обавештава писаним путем.

Прегледом наративног извештаја надлежни орган остварује увид и врши процену квалитета и успешности програма у смислу реализације постављених циљева.

О извршеној процени надлежни орган обавештава корисника средстава.

Удружење на захтев надлежног органа доставља допуну и додатно објашњење навода изнетих у извештају у року од осам дана од пријема захтева надлежног органа за доставу допуне документације.

У случају да корисник средстава врши злоупотребу права из закљученог уговора, као и у случају непоступања по захтеву за враћање додељених средстава у буџет општине Медвеђа, Председник општине уз сагласност Општинског већа општине Медвеђа, покренуће одговарајући поступак пред надлежним судом, за свесно кршење уговорних одредаба, злоупотребу и ненаменско трошење средстава из буџета општине Медвеђа.

Уколико се правноснажном одлуком надлежног суда утврди да је корисник средстава буџета општине Медвеђа вршио злоупотребе или ненаменско коришћење средстава, таквим удружењима грађана по новим конкурсима и за нове пројекте не могу се додељивати средства из буџета општине Медвеђа, изузетно након три године, ако се представник (овлашћено лице) корисника средстава промени, именовањем новог представника.

Мониторинг посета

Члан 17.

У циљу праћења реализације програма, надлежни орган може реализовати мониторинг посете.

Под мониторинг посетом, у смислу ове уредбе, сматра се: посета удружењу, одржавање састанака овлашћених представника надлежног органа са овлашћеним представницима удружења, присуство одређеним догађајима и манифестацијама или другим програмским активностима које удружење спроводи у склопу реализације програма.

Мониторинг посета може бити најављена или ненајављена.

Надлежни орган израђује извештај о мониторинг посети из члана 15. ове уредбе у року од десет дана од дана спроведене посете.

Поред извештаја из става 1. овог члана надлежни орган може израдити и препоруке за отклањање недостатака и рокове за њихову реализацију и упутити их кориснику средстава.

Сукоб интереса код корисника средстава

Члан 18.

Удружење ће предузети све потребне мере у циљу избегавања сукоба интереса приликом коришћења наменских средстава и одмах по сазнању обавестити надлежни орган о свим ситуацијама које представљају или би могле довести до сукоба интереса, у складу са законом.

Сукоб интереса постоји у ситуацији у којој је непристрасно извршење уговорних обавеза било ког лица везаног уговором угрожено због прилике да то лице својом одлуком или другим активностима учини погодност себи или са њим повезаним лицима (чланови породице: супружник или ванбрачни партнер, дете или родитељ), запосленом, члану удружења, а на штету јавног интереса и то у случају породичне повезаности, економских интереса или другог заједничког интереса са тим лицем.

Сваки сукоб интереса надлежни орган посебно разматра и може од удружења затражити сва потребна обавештења и документацију.

У случају утврђеног постојања сукоба интереса у спровођењу уговора, надлежни орган ће затражити од удружења да без одлагања, а најкасније у року од 30 дана, предузме одговарајуће мере.

Не сматра се сукобом интереса када корисник средстава спроводи програм који је усмерен на чланове удружења као кориснике програма који припадају социјално осетљивим групама или особама са инвалидитетом.

Прерасподела одобреног износа средстава

Члан 19.

Корисник средстава, у изузетним ситуацијама, може да тражи сагласност од надлежног органа ради прерасподеле средстава за реализацију планираних активности у оквиру одобреног програма.

Захтевом за прерасподелу средстава не може се тражити повећање расхода који се односе на људске ресурсе.

Прерасподела средстава се може извршити тек након добијања писмене сагласности или потписивањем анекса уговора са даваоцем средстава.

Објављивање

Члан 20.

Подаци и акти које надлежни орган, у складу са овим правилником, објављује на својој званичној интернет страници и порталу еУправa, морају се објавити и на огласној табли надлежног органа.

Члан 21.

Овај Правилник ступа на снагу даном осмог дана од дана доношења.

Доношењем овог правилника престаје да важи претходни Правилник о начину финансирања пројеката удружења грађана средствима буџета општине Медвеђа, бр. 06-7/2017-III од 22. фебруар 2017. Године, као и Правилник о изменама и допунама Правилника о начину финансирања пројеката удружења грађана средствима буџета општине Медвеђа, бр. 06-41/2017-III од 14.10.2017.године

ОПШТИНСКО ВЕЋЕ ОПШТИНЕ МЕДВЕЂА

08 Број:06-43/2018/18 од 6.септембар 2018.године

ПРЕДСЕДНИК

др Небојша Арсић